প্যালেস্টাইন চিল্ড্রেন'স রিলিফ ফান্ড

প্যালেস্টাইন চিল্ড্রেন'স রিলিফ ফান্ড হলো একটি নিবন্ধিত ৫০১(সি)(৩) বেসরকারি সংস্থা, যা ১৯৯১ সালে প্রতিষ্ঠিত হয়। সংস্থাটির ওয়েবসাইটের তথ্যমতে, "মধ্যপ্রাচ্যের ফিলিস্তিনি তরুণদের চিকিৎসা ও মানবিক সংকট নিরসনে যুক্তরাষ্ট্রের একদল সচেতন নাগরিক" এটি প্রতিষ্ঠা করেন।পিসিআরএফ: আমরা কারা  (সংগ্রহের-তারিখ: ১৩ এপ্রিল ২০০৬) পিসিআরএফ-এর মূল লক্ষ্য হলো মধ্যপ্রাচ্যে যথাযথ চিকিৎসা পাওয়া সম্ভব নয় এমন শিশুদের জন্য যুক্তরাষ্ট্র ও ইউরোপে বিনামূল্যে চিকিৎসাসেবা খুঁজে বের করা। ১৯৯১ সাল থেকে পিসিআরএফ-এর মাধ্যমে দশ-হাজারেরও বেশি যুবক চিকিৎসাসেবা পেয়েছে।

পিসিআরএফ প্রতিষ্ঠা করেন স্টিভ সোসবি, যিনি ৩০ বছর ধরে সংস্থাটির প্রেসিডেন্ট হিসেবে দায়িত্ব পালন করেন।
মানবিক কার্যক্রম
প্যালেস্টাইন চিল্ড্রেন'স রিলিফ ফান্ড জটিল রোগের চিকিৎসা এবং ফিলিস্তিনি শল্যচিকিৎসকদের প্রশিক্ষণ প্রদানের লক্ষ্যে ঐ অঞ্চলে চিকিৎসা সরঞ্জাম, রসদ এবং মার্কিন চিকিৎসাকর্মীদের প্রেরণ করে। বেশ কিছু আহত বা অসুস্থ শিশুকে যুক্তরাষ্ট্রে বিনামূল্যে চিকিৎসা সেবা দেওয়া হচ্ছে। পিসিআরএফ সমগ্র যুক্তরাষ্ট্র জুড়ে এমন স্বেচ্ছাসেবকদের ওপর নির্ভর করে, যারা স্বাগতিক পরিবার এবং দাতা হিসেবে ভূমিকা পালন করেন। চিকিৎসার প্রয়োজনীয়তার ভিত্তিতে সংস্থাটি মধ্যপ্রাচ্যের অন্যান্য দেশের ভুক্তভোগী শিশুদেরও সহায়তা প্রদান করে। পিসিআরএফ পশ্চিম তীর এবং গাজা উপত্যকায় দুটি শিশু ক্যান্সার বিভাগ নির্মাণ করেছে। শারীরিক চিকিৎসার পাশাপাশি, পিসিআরএফ গাজায় একটি মানসিক স্বাস্থ্য কর্মসূচিও পরিচালনা করে।
ইতিহাস
 ১৯৯১: প্রতিষ্ঠা
১৯৯১ সালে  প্যালেস্টাইন চিলড্রেন'স রিলিফ ফান্ড প্রতিষ্ঠিত হয়। এর প্রতিষ্ঠাতা হলেন সাবেক সাংবাদিক স্টিভ সোসবি। তিনি হেবরনে দায়িত্ব পালনকালীন অভাবী ফিলিস্তিনি শিশুদের বিনামূল্যে চিকিৎসা পরিষেবা প্রদানের জন্য তাদের ওহাইও-এর অ্যাক্রন শহরে নিয়ে এসেছিলেন। পরবর্তীতে, সোসবি জেরুজালেমে ওয়াইএমসিএ-এর ফিলিস্তিনি সমাজকর্মী হুদা আল মাসরির সাথে পরিচিত হন। ১৯৯৩ সালে সোসবি এবং আল মাসরি বিবাহ বন্ধনে আবদ্ধ হন এবং তাদের দুটি কন্যা সন্তান ছিল।

২০০৪–২০০৭: হোলি ল্যান্ড ফাউন্ডেশনের অনুদানের প্রচেষ্টা এবং ওপেন হার্ট
২০০৪ সালে হোলি ল্যান্ড ফাউন্ডেশন—যাকে সন্ত্রাসী সংগঠনগুলোতে অর্থায়নের সন্দেহে মার্কিন সরকার বন্ধ করে দিয়েছিল—পিসিআরএফ-কে ৫০,০০০ মার্কিন ডলার অনুদান দেওয়ার চেষ্টা করে। পিসিআরএফ-এর প্রেসিডেন্ট স্টিভ সোসবি এসময় বলেন যে, যদি পিসিআরএফ অনুদানটি গ্রহণ করে, তবে এই অর্থ তাদের ত্রাণ পরিষেবাগুলির জন্য ব্যবহার করা হবে। একই বছরে, এনবিসি কাল্পনিক চলচ্চিত্র হোমল্যান্ড সিকিউরিটি সম্প্রচার করে, যার একটি দৃশ্যে পিসিআরএফ-কে একটি সন্ত্রাসী সংগঠন এবং "ইসলামি জিহাদের একটি সম্মুখ অংশ" হিসেবে উল্লেখ করা হয়। ফলস্বরূপ, সোসবির পিসিআরএফ কীভাবে তার তহবিল ব্যবহার করে, সে বিষয়ে জানতে চেয়ে অসংখ্য ফোন কল এবং ইমেইল পান।

২০০৬ সালে পিসিআরএফ ব্রিটিশ আর্টস কাউন্সিলের সহযোগিতায় ২২ মিনিটের প্রামাণ্য চলচ্চিত্র ওপেন হার্ট তৈরি করে। ক্লিয়ার ফাউলার পরিচালিত এই চলচ্চিত্রটি জন্মগত হৃদরোগে আক্রান্ত জামাল নামের ৯ মাস বয়সী এক শিশুকে নিয়ে তৈরি এবং তাকে চিকিৎসা দেওয়ার জন্য তার পরিবার, একজন ব্রিটিশ সার্জন এবং পিসিআরএফ-এর প্রচেষ্টার বর্ণনা দেয়।

২০০৯–২০২০: শিশু ক্যান্সার শাখা
২০০৯ সালে আল মাসরি ক্যান্সারে মৃত্যুবরণ করেন এবং সোসবি তার মেয়েদের নিয়ে ফিলিস্তিনে চলে যান। সেখানে পিসিআরএফ বেথলেহেমে প্রথম শিশু ক্যান্সার বিভাগ প্রতিষ্ঠা করে এবং আল মাসরির নামে এর নামকরণ করে। ২০১৬ সালে সোসবি শিশু ক্যান্সার বিশেষজ্ঞ ডা. জিনা সালমানকে বিয়ে করেন। পরবর্তীতে ফেব্রুয়ারি ২০১৯ সালে, পিসিআরএফ গাজা উপত্যকায় তাদের দ্বিতীয় ক্যান্সার বিভাগটি স্থাপন করে।

২০২১–বর্তমান: চলমান কার্যক্রম
২০২১ সালের ইসরায়েল-ফিলিস্তিন সংঘাত চলাকালীন, টুইচ ও ইউটিউবের মতো প্ল্যাটফর্মগুলোতে অনলাইন স্ট্রিমার এবং অন্যান্য অনলাইন কনটেন্ট নির্মাতারা পিসিআরএফ-এর সমর্থনে তহবিল সংগ্রহের আয়োজন করেন। এদের মধ্যে সবচেয়ে উল্লেখযোগ্য ছিলেন ভশ, যিনি ২৯২,২৮৪.৭১ মার্কিন ডলার সংগ্রহ করেছিলেন। ১৭ মে ২০২১ সালে, ইসরায়েলি বিমান হামলায় গাজা শহরে অবস্থিত পিসিআরএফ-এর কার্যালয় ক্ষতিগ্রস্ত হয়। নভেম্বর ২০২৩ সালে, পিসিআরএফ-এর পরিচালিত গাজা শহরের আল-রানতিসি হাসপাতালটি ইসরায়েলি বিমান হামলার শিকার হয়; এতে ৮ জন নিহত হন এবং ভবনটি ক্ষতিগ্রস্ত হয়। ১৬ নভেম্বর ২০২৩ সালে, গাজা যুদ্ধ চলাকালীন বাস্তুচ্যুত মানুষদের মাঝে গরম খাবার বিতরণের লক্ষ্যে, পিসিআরএফ ওয়ার্ল্ড সেন্ট্রাল কিচেন-এর সহযোগিতায় আমেরিকা নিয়ার ইস্ট রিফিউজি এইড-কে ১.৫ মিলিয়ন ডলার অনুদান প্রদান করে।

৩১ ডিসেম্বর ২০২৩ সালে, প্রতিষ্ঠাতা স্টিভ সোসবি ফিলিস্তিনে অন্যান্য মানবিক কাজে যুক্ত হওয়ার লক্ষ্যে, দীর্ঘ ৩০ বছর দায়িত্ব পালনের পর সংস্থাটি থেকে বিদায় নেন।

গ্রহণযোগ্যতা
দাতব্য সংস্থাগুলোর আর্থিক ব্যবস্থাপনা মূল্যায়নকারী স্বাধীন প্রতিষ্ঠান 'চ্যারিটি নেভিগেটর'-এর রেটিং অনুযায়ী, ২০১২ সালের সেপ্টেম্বর থেকে ২০২৩ সালের নভেম্বর পর্যন্ত পিসিআরএফ তাদের 'ফোর-স্টার' রেটিং বজায় রেখেছে।  সংস্থাটি মার্কিন সিনেটর পল সারবেন্সCommendation letter by Senator Paul Sarbanes dated 23 May 2003 , সাবেক মার্কিন কংগ্রেসম্যান আলবার্ট ওয়েন এবং অভিনেতা ও মানবহিতৈষী রিচার্ড গিয়ারের সমর্থন ও স্বীকৃতি লাভ করে।

অক্টোবর ২০০৬ সালে, সাবেক মার্কিন প্রেসিডেন্ট জিমি কার্টার এক ভিডিও বার্তার মাধ্যমে এই সংস্থাটির প্রতি তার সমর্থন ব্যক্ত করেন।জিমি কার্টারের সমর্থন 
আরও দেখুন
ইসলামিক মেডিকেল এসোসিয়েশন অব নর্থ আমেরিকা
পাদটীকা

তথ্যসূত্র

বহিঃসংযোগ

পিসিআরএফ-এর আর্থিক মূল্যের প্রতিবেদন
পিসিআরএফ-এর মাধ্যমে চিকিৎসাসেবা প্রদানকারী মার্কিন চিকিৎসকদের ওপর নিষেধাজ্ঞার প্রভাব নিয়ে এসএফ ক্রনিকল-এর প্রতিবেদন
প্যালেস্টাইন চিল্ড্রেন'স  রিলিফ ফান্ডের চ্যারিটি নেভিগেটর পৃষ্ঠা

বিষয়শ্রেণী:১৯৯১-এ মার্কিন যুক্তরাষ্ট্রে প্রতিষ্ঠিত
বিষয়শ্রেণী:১৯৯১-এ প্রতিষ্ঠিত সংগঠন